Document ID: 32006D0216

KOMISJONI OTSUS,
16. märts 2006,
standardi EN 143:2000 “Hingamisteede kaitsevahendid. Tahkete osakeste filtrid. Nõuded, katsetamine, märgistus” viidete avaldamise kohta vastavalt nõukogu direktiivile 89/686/EMÜ (Isikukaitsevahendid)
(teatavaks tehtud numbri K(2006) 777 all)
(EMPs kohaldatav tekst)
(2006/216/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. detsembri 1989. aasta direktiivi 89/686/EMÜ isikukaitsevahendeid käsitlevate liikmesriikide õigusaktide ühtlustamise kohta, (1) eriti selle artikli 6 lõiget 1,
võttes arvesse tehnilistest standarditest ja eeskirjadest teatamise korda sätestava Euroopa Parlamendi ja nõukogu 22. juuni 1998. aasta direktiivi 98/34/EÜ (2) artikliga 5 loodud alalise komitee arvamust,
ning arvestades järgmist:
(1)
Direktiivis 89/686/EMÜ nähakse ette, et isikukaitsevahendeid võib turule viia ja kasutusele võtta ainult siis, kui need kaitsevad kasutaja tervist ja tagavad tema ohutuse, ilma et need õige hooldamise ja sihtotstarbelise kasutamise korral kahjustaksid teiste inimeste, koduloomade tervist või kaupade ohutust.
(2)
Direktiivi 89/686/EMÜ artikli 5 kohaselt tuleb pidada sama direktiivi artiklis 3 ja II lisas osutatud tervisekaitse ja ohutuse põhinõuetele vastavaks selliseid EÜ märki kandvaid isikukaitsevahendeid, mille kohta on tootja suuteline esitama vastavusdeklaratsiooni ja EÜ tüübihindamistunnistuse, mille on välja andnud registreeritud kontrollasutus ja milles kinnitatakse, et isikukaitsevahend vastab asjakohastele riigistandarditele, millesse on üle võetud ühtlustatud standardid, mille komisjon on avaldanud Euroopa Liidu Teatajas. Liikmesriigid peavad avaldama viited riigistandarditele, millesse ühtlustatud standardid on üle võetud.
(3)
Komisjon ja Prantsusmaa on direktiivi 89/686/EMÜ artikli 6 lõike 1 kohaselt esitanud ametliku vastuväite, mille kohaselt tahkete osakeste filtrite puhul, mille kaitseomadused saadakse täielikult või osaliselt lausmaterjalist elektrilise laenguga kiudude kasutamisest, edaspidi “elektrostaatilised filtrid”, ei vasta standard EN 143:2000 “Hingamisteede kaitsevahendid. Tahkete osakeste filtrid. Nõuded, katsetamine, märgistus”, mille Euroopa Standardikomitee (CEN) võttis vastu 7. jaanuaril 2000 ja mille viited avaldati Euroopa Ühenduste Teatajas esimest korda 24. jaanuaril 2001, (3) täielikult direktiivi 89/686/EMÜ artiklis 3 osutatud tervisekaitse ja ohutuse põhinõuetele.
(4)
Tahkete osakeste eri liiki filtritega läbi viidud kaitseomaduskatsed tõestavad selgelt, et standardi EN 143:2000 punkti 8.7.2.4 ja punkti 8.7.3.4 viimases lauses ette nähtud filtri läbitavuse mõõtmise katseprotseduur, mille kohaselt tuleb läbitavust mõõta kolm minutit pärast aerosoolkatse alustamist, ei ole elektrostaatiliste filtrite puhul vastavuses direktiivi 89/686/EMÜ II lisas toodud tervishoiu ja ohutuse põhinõude punktiga 3.10.1 (“Hingamisteede kaitse”).
(5)
Eriti on selgunud, et selliste filtriliikide kaitseomadused võivad kasutamise jooksul kergesti nõrgeneda. Standardiseeritud katseprotseduuride kohaselt (kolm minutit pärast katse alustamist) kindlaks määratud kaitseomadused võivad pärast nimetatud aega kaheldavaks muutuda. Need võivad drastiliselt nõrgeneda ning minna vastuollu elektrostaatilistele filtrite kohta kehtivate tõhususklassi nõuetega ja seotud teabega. Kui kasutuses olev vahend ei vasta täielikult tõhususklassi nõuetele, võib võimalik kokkupuude õhus sisalduvate ohtlike osakestega kahjustada tõsiselt kasutaja tervist või ohutust. Tulemustest nähtub, et elektrostaatiliste filtrite kaitseomadused langevad ka vahelduva kasutamise korral.
(6)
Nendest avastustest tulenevalt ei ole punktide 8.7.2.4 ja 8.7.3.4 viimane lause elektrostaatiliste filtrite puhul vastavuses ka direktiivi 89/686/EMÜ II lisas toodud järgmiste tervisekaitse ja ohutuse põhinõuete punktidega: 1.1.1 (“Ergonoomika”), 1.1.2.1 (“Suurim võimalik kaitsetase”) ja 1.1.2.2 (“Erinevatele ohuastmetele vastavad kaitseliigid”). Lisaks ei ole kõnealuse standardi punkt 10 vastavuses tervisekaitse ja ohutuse põhinõuete punkti 1.4 alapunktiga b (“Tootja kasutusjuhend”), kuna selles ei nõuta kasutajate hoiatamist, et kasutamisaja ületanud elektrostaatiliste filtrite kaitseomadused on nõrgenenud.
(7)
Seetõttu ei ole elektrostaatiliste filtrite puhul ka muud seotud ühtlustatud standardid, milles sätestatakse, et katsed tuleb läbi viia kooskõlas standardiga EN 143:2000 või et katsemõõtmine peab olema identne standardis EN 143:2000 kirjeldatuga, vastavuses eespool nimetatud direktiivis 89/686/EMÜ toodud tervishoiu ja ohutuse põhinõuetega.
(8)
Komisjoni palvel on Euroopa standardiorganisatsioon ja tehniliste normide komitee CEN/TC 79 “Hingamiselundite kaitsevahendid” alustanud kõnealuste puuduste kõrvaldamiseks standardi EN 143:2000 läbivaatamist. Läbivaatamise ajal peaks ohutuse ja õiguskindluse huvides kõnealuse standardi viidete avaldamisega kaasnema asjakohane hoiatus, mida tuleb arvesse võtta ka seotud ühtlustatud standardite puhul. Liikmesriigid peaksid lisama identse hoiatuse nendesse riigistandarditesse, millesse kõnealune ühtlustatud standard on üle võetud.
(9)
Ühtlustatud standardi EN 143:2000 viide tuleks vastavalt uuesti avaldada,
ON VASTU VÕTNUD KÄESOLEVA OTSUSE:
Artikkel 1
Ühtlustatud standardi EN 143:2000 viited asendatakse lisas toodud tekstiga.
Artikkel 2
Kui liikmesriigid avaldavad vastavalt direktiivi 89/686/EÜ artikli 5 lõikele 4 viited riigistandardile, millesse on võetud üle artiklis 1 nimetatud ühtlustatud standard, lisavad nad viitele hoiatuse, mis on identne käesoleva otsuse lisas toodud hoiatusega.
Artikkel 3
Käesolev otsus on adresseeritud liikmesriikidele.
Brüssel, 16. märts 2006

Labels: 7
3
9